Нарэшце, як і планавалі, збочваем у прыёмнаю. Сакратар Святлана Гулевіч вітае з усмешкай. Ураджэнка Веткаўскага раёна прыехала ў Нісімкавічы на малую радзіму мужа 8 год назад. Па спецыяльнасці яна эканаміст, а у душы – творца. Таму з запалам бярэцца за фарбы і пэндзлік, малюе. Яркія кветкі ў карыдоры, мілы мядзведзь у спальні для самых маленькіх – знайсці яе шэдэўры можна ў кожным кутку ўстановы. Для матэматычнай лесвіцы сама падрыхтавала трафарэты і акуратна выводзіла лічбы на прыступках. Увогуле натхняе творчую асобу рознае. З алоўкам у руках яна стварае партрэты, пляце з бісеру, прыдумвае вырабы з пластыкавых бутэлек. Палёт фантазіі абмежаваць немагчыма.